Vyhodnotenie volebného obdobia 1998 - 2002

     Vo volebnom období 1998 - 2002 obecné zastupiteľstvo pracovalo s 11 poslancami. Obecné zastupiteľstvo zasadalo 25 krát. Hlavnou náplňou zasadnutí obecného zastupiteľstva bolo schvaľovanie rozpočtu obce na jednotlivé roky, kontrola čerpania rozpočtu a hospodárenia obce, prijatie všeobecne záväzných nariadení obce a schvaľovanie prevodov nehnuteľného majetku obce.
     Obecné zastupiteľstvo zriadilo na začiatku volebného obdobia aj obecnú radu, ktorá pracovala ako poradný orgán starostu obce a podieľala sa najmä na tvorbe rozpočtov obce. Bola zriadená sociálna komisia, ktorá sa vyjadrovala k žiadostiam o poskytnutie jednorazovej sociálnej pomoci.
     Účasť jednotlivých poslancov na zasadnutiach obecného zastupiteľstva bola na pomerne dobrej úrovni a dosahovala priemerne 82%.
Počas volebného obdobia nikomu nezanikol mandát poslanca.

Obyvateľstvo
     V roku 2001 sa uskutočnilo sčítanie ľudu, domov a bytov. Podľa výsledkov sčítania ku dňu 25.5.2001 bolo v obci 895 obyvateľov. Na konci volebného obdobia počet obyvateľov obce bol 920.
Úmrtnosť v jednotlivých rokoch volebného obdobia bola  nasledovná:
     1999 - 11
     2000 - 16
     2001 -   5
     2002 - 14    spolu: 46 (ku dňu písania tejto správy)
Počet narodených detí v jednotlivých rokoch bol nasledovný:
     1999 - 6
     2000 - 6
     2001 - 3
     2002 - 6     spolu: 21 (ku dňu písania tejto správy)
Počet obyvateľov, ktorí sa prihlásili k trvalému pobytu v obci bol nasledovný:
    1999 - 15
    2000 - 14
    2001 - 23
    2002 - 46    spolu: 98 (ku dňu písania tejto správy)
Počet obyvateľov, ktorí sa odsťahovali z obce:
    1999 -   9
    2000 - 17
    2001 - 10
    2002 - 12    spolu: 48 (ku dňu písania tejto správy)
Počet obyvateľov vzrástol z 891 na začiatku volebného obdobia na 920 na konci volebného obdobia. Je potrebné konštatovať, že tento nárast nie je prirodzeným nárastom, ale v dôsledku migrácie obyvateľstva. 

Výstavba rodinných domov
     Cez uplynulé volebné obdobie bolo vydaných na stavbu rodinných domov 13 stavebných povolení (1999 - 4, 2000 - 5, 2001 - 1, 2002 - 3) a 12 rodinných domov bolo skolaudovaných.
V šiestich prípadov sa jedná o rodinné domy, ktorých výstavba bola zahájená ešte v 
predchádzajúcich volebných obdobiach.
- 2 -
Najväčšou brzdou vo výstavbe rodinných domov je nedostatok stavebných pozemkov. Obec vo svojom vlastníctve už nemá žiadne voľné stavebné pozemky, hoci záujem o ne je veľký, najmä medzi obyvateľmi Šale.
Vytvorenie nových stavebných pozemkov za súčasného stavu legislatívy je prakticky nemožné a to z dôvodu komplikovaných majetkoprávnych vzťahov k jednotlivým pozemkom.

Podnikanie, hospodárstvo
      Na konci volebného obdobia v obci Dlhá nad Váhom bolo 34 podnikateľov a 7 samostatne hospodáriacich roľníkov. Výmera ornej pôdy v užívaní fyzických osôb dosahovala 234,03 ha. Z toho v užívaní SHR 125,7 ha a v užívaní občanov 108,33 ha. V roku 1999 bolo ukončené v kat. území obce konanie na obnovu evidencie pozemkov a právnych vzťahov k nim v zmysle zákona č.180/95 Z.z.(ROEP). Po ukončení tohto konania sa stali majetkoprávne vzťahy k jednotlivým pozemkom prehľadnejšími. Všetky pozemky a nehnuteľnosti sú evidované na listoch vlastníctva. Evidencia podľa pozemkovej knihy zanikla.
V roku 2002 Okresný úrad v Šali zahájil prípravné konanie na začatie pozemkových úprav.
     V roku 2001 Štatistický úrad vykonal v obci poľnohospodársky cenzus, výsledky zatiaľ nie sú známe. 
     Na území obce podnikajú 3 právnické osoby, Roľnícke družstvo v Šali - v oblasti poľnohospodárskej prvovýroby, Jednota SD Galanta - v oblasti obchodu - zmiešaná predajňa,ktorá bola v roku 2002 zrekonštruovaná a spojená s bývalým pohostinstvom a spoločnosť Artemis Max, s.r.o. - stavebno obchodná činnost.
Fyzické osoby podnikajú v oblasti obchodu a služieb - predajňa Vaško Jozef, lahôdky TETA - Takácsová Terézia, pohostinstvo Starý šenk, LEM - stolárstvo, dve kaderníctva, stolárske dieľne, výroba nábytku, píla, oprava automobilov, stavebné práce, upratovacie služby a pod.
Niektorí podnikatelia podnikajú mimo územia obce. Od roku 1996 v obci ordinuje súkromný lekár -akupunkturista, ktorý je vyhľadávaný nielen miestnymi obyvateľmi, ale aj obyvateľmi okolitých obcí.

Investície
      V roku 1999 boli  na miestnych komunikáciach umiestnené spomaľovacie retardéry v počte 5 kusov v sume 70.687,-Sk a na údržbu miestnych komunikácií a umiestnenie dopravných značiek sa vynaložilo 35.270,-Sk. 
     V roku 2000 bola vybudovaná autobusová zastávka pri RD, v hodnote 75.228,-Sk.
     V tomto volebnom období sa vynaložilo na údržbu a opravy budovy škôlky 146.669,-Sk (maľovanie, náter okien a dverí, oprava omietok, oprava kúrenia).
     Na opravy a údržbu  budovy školy sa vynaložilo 303.624,-Sk. Tieto finančné prostriedky boli preplatené Rím.kat. cirkvou, nakoľko budova školy je ich majetkom.
     Na opravy a údržbu kultúrneho domu sa vynaložilo 64.282,-Sk (maľovanie, klampiarske práce). 
     Na opravy a údržbu budovy klubu dôchodcov sa vynaložilo 29.585,-Sk (maľovanie).
     V apríli roku 2000 sa  začala v obci výstavba kanalizácie. V roku 2001 v apríli bola uvedená do prevádzky prvá časť kanalizácie a to 474 m gravitačného vedenia s prípojkami, podzemná čerpacia stanica č.3 a výtlačné potrubie v dĺžke 620 m. Celková hodnota tejto časti stavby činí 2.887.000,-Sk. V roku 2002 v auguste bola uvedená do prevádzky druhá časť kanalizácie a to čerpacia stanica č.2, gravitačná vetva 2-4 o dĺžke 627 m s prípojkami a tlaková vetva V2 o dĺžke 730 m. Celková hodnota tejto časti stavby činí 3.974.088,90 Sk. 

- 3 -

Doteraz preinvestované náklady činia 10.733.000,- Sk (faktúry v hodnote 1.466.889,- nie sú 
zatiaľ uhradené z dotácie) Momentálne sú rozostavané gravitačné vetvy (pred dokončením) okolo cintorína v celkovej dlžke 369 m, a gravitačná vetva od ČS 2 smerom k obecnému úradu v dlžke 256 m.
Na sprevádzkované časti kanalizácie sa doteraz napojilo 33 domácností z celkového počtu 121 domácností a objektov na týchto úsekoch, čo predstavuje 27,3%.
Stavba je vo vlastníctve obce a zatiaľ aj prevádzkovateľom je obec.
Na  financovanie tejto akcie sme v roku 1999 zobrali úver vo výške 1 mil. Sk. V roku 2000 sme dostali dotáciu od ŠVF pri MP SR vo výške 1.000.000 Sk. V roku 2001 sme dostali dotácie zo štátnych fondov vo výške 5.100.000,-Sk, z toho od Štátneho vodohospodárskeho fondu pri Ministerstve pôdohospodárstva SR 2.000.000,-Sk a od ŠFŽP 3.100.000,-Sk. V roku 2002 sme dostali dotáciu od MŽP SR 2.500.000,-Sk. 
      V súvislosti s privatizáciou SPP, a.s. Bratislava, nám v roku 2002 boli vrátené finančné prostriedky vo výške 6.000.000,- Sk od Fondu národného majetku SR. Tieto prostriedky boli vynaložené, ako príspevok obce na výstavbu plynofikácie obce v rokoch 1994 - 1996. Tieto prostriedky môžeme  použiť na investičné akcie podľa rozhodnutia obecného zastupiteľstva.
      Účtovná hodnota majetku obce na konci roka 1998 bola 12.120.000,- Sk
a na konci roka 2002 dosiahne 23.290.000,-Sk

Životné prostredie
     V oblasti nakladania s odpadmi obec na likvidáciu TKO využíva skládku firmy Kálna, spol. s r.o. v Mochovciach s využitím medziskládky tejto firmy v Šali - Veči. Celkové náklady na likvidáciu 1 tony TKO na tejto skládke činia 817,50 Sk bez nákladov na zber. Náklady na zber TKO dosahujú 690,- Sk za 1 tonu.
Zber odpadov zabezpečuje firma SYKO v Šali. Zber sa realizuje 1x týždenne. Občania prispievajú na náklady likvidácie TKO vo výške 10,-Sk za jedno vyprázdnenie 110 litrovej nádoby. V roku 2002 bol zavedený zákonom a nariadením obce miestny poplatok na zber, likvidáciu a manipuláciu s tuhým komunálnym odpadom. Výška poplatku bola stanovená obecným zastupiteľstvom na 100,-Sk na osobu a za 1 rok.
Počas uplynulých 4 rokov sa realizovali aj akcie na separovaný zber odpadov. A to zber kovového odpadu, skla, akumulátorov, papiera a textilu. Na týchto akciách sa pozbieralo 2,5 t kovu, 1,7 t skla, 1,0 t textilu a 0,8 t papiera. Tieto odpady boli odovzdané do zberne ako druhotné suroviny. Realizujeme aj zber akumulátorov do špeciálneho kontajnera, ktorý je umiestnený na dvore obecného úradu. Doteraz bolo vyzbieraných 2,3 t akumulátorov, ktoré boli odovzdané do firmy Mach Trade, spol. s r.o. Sereď.
Naďalej pretrváva problém tzv. divokých skládok odpadu na území obce. Častokrát odpad vyvážajú na územie obce aj z mesta Šaľa a iných okolitých obcí. 

Školstvo
     Od 1.7.2002 prešli kompetencie v oblasti školstva z okresných úradov na obce. Naša obec sa stala zriaďovateľom  nasledovných škôl:
- Základná škola, s ročníkmi 1- 4 s počtom žiakov 8,
- Základná škola s VJM, s ročníkmi 1-4 s počtom žiakov 25,
- Materská škola s počtom detí 19.
K základným školám patria aj školské kluby, k materskej škole patrí zariadenie školského 
stravovania.

- 4 -
Obci boli delimitované finančné prostriedky na prevádzku horeuvedených školských zariadení na 2. polrok 2002 v sume 93.000,-Sk a finančné prostriedky na mzdy v sume 492.000,-Sk.

Kultúra, telesná výchova a šport
     V oblasti kultúry je možné konštatovať, že aj v tomto volebnom období pokračovala stagnácia kultúry v obci. Okrem už tradičného kultúrneho programu detí z miestnej školy a škôlky na vianočné sviatky a deň matiek a diskoték sa nerealizovali žiadne akcie. Na organizovanie niektorých akcií nevyhovuje kultúrny dom z technického hľadiska. Chýbajú sociálne zariadenia, šatne a pod. 
Farnosť v našej obci bola vyhlásená v roku 2002 za opustenú a služby pre veriacich zabezpečuje Farský úrad v Šali.
V oblasti telesnej výchovy a športu obec v plnej miere zabezpečovala prevádzku a údržbu futbalového ihriska. Ročné náklady na prevádzku a údržbu tohto zariadenia predstavovali sumu okolo 113 tisíc Sk.
Obec znášala aj náklady na prepravu futbalového mužstva na zápasy mimo obce. V obci vyvýjajú činnosť 3 futbalové mužstvá: mužstvo A, detské mužstvo a starí páni.
Obec každoročne dotovala aj činnosť stolnotenisového oddielu čiastkou od 15.000,-Sk až 20.000,- Sk.

Sociálna oblasť
     Počet nezamestnaných v obci počas volebného obdobia sa pohybovala okolo 90 - 100. Väčšinu nezamestnaných tvoria ženy so základným vzdelaním.
Pravidelné sociálne dávky poskytoval v uplynulom volebnom období Okresný úrad v Šali.
Obec mohla poskytovať jednorazové sociálne dávky pre žiadateľov v zmysle platných predpisov.

Verejná správa
     Obecný úrad spravoval nasledovné agendy: správa majetku obce, finančná účtovná agenda, spisová služba, sociálne veci, správa daní a poplatkov, civilná ochrana obyvateľstva, evidencia obyvateľstva, správa cintorína, odpadové hospodárstvo, drobné stavby a pod. Na obecnom úrade neboli určené stránkové dni. Stránky sa vybavovali každý deň podľa možností personálu obecného úradu.
V zmysle zákona NR SR č.416/2001 Z.z. o prechode niektorých pôsobností z orgánov štátnej správy na obce a na vyššie územné celky, od 1.1.2002 prešli na obec kompetencie na úseku vodného hospodárstva a úseku ochrany prírody krajiny a osvedčovania podpisov a listín.
Od 1.7.2002 prešli na obec kompetencie na úseku školstva.
Od 1.1.2003 prechádzajú na obec kompetencie v oblasti stavebníctva a opatrovateľskej služby.
     Záverom je možné uplynulé volebné obdobie hodnotiť ako dobré. Možnosti orgánov obce boli v každom roku limitované finančnými prostriedkami obce. Orgány obce sa snažili finančné prostriedky využiť čo najefektívnejšie v prospech obyvateľov obce. Určite sa nájdu v tejto oblasti ešte rezervy, ktoré bude treba poodhaliť a využiť v nasledujúcom volebnom období.

V Dlhej nad Váhom dňa 29.11.2002

                                                                                     Ing. Izsóf Róbert
                                                                                        starosta obce